PETRI DUCIS COLLATIONES IN SENTENTIAS ET SERMO FINALIS

[56r] \COLLATIO CIRCA PRIMUM SENTENTIARUM MAGISTRI PETRI LUMBARDI/

Ineffabilis Trinitatis et gloriosae Virginis Matris implorato auxilio, invictissimi martyris Victoris et beati Augustini summi doctoris invocato suffragio, tria mihi occurrunt in praesenti stadio. Primum est praemittere collationem huius quadripartiti recommendativam; secundum subnectere quaestionem trini articuli conclusivam ; tertium reddere gratiarum actionem honoris impensi recompensativam.

 Et quia in aliis meis principiis locutus sum taliter qualiter de sanctorum doctorum victoria, idcirco continuando dicenda iam dictis sumo mihi tale thema : Vicit mundum fides nostra, I Iohannis 5o. Quod thema ductore sacro flamine et infundente gratiam sub duplici examine pro praesenti eliciam :

Primo ex fidei catholicae et aciei doctoricae fortissimo certamine, dum vincit mundum ;

Secundo ex sacrae legis apice atque turris Davidicae firmissimo bitumine, quia fides nostra.

Dixi primo quod thema sumptum potest introduci ‘ex fidei catholicae’ etc. dum vicit mundum. Quippe hostis humani generis, callidior cunctis animantibus terrae, Genesis 3o , videns quod antiquitus verbum Domini disseminabatur per universam regionem, Actuum 13o , infremuit valde et congregavit exercitum fortem nimis , scilicet contra fidem catholicam, et constituit proelia multa , I Machabaeorum 1o. Sed rursum videns ipse serpens quod nec minis nec proeliis, non mortibus nec trucibus, posset eam movere, fundata enim erat supra petram, Lucae 6o , rursum attemptavit, si forte doctrinis variis et peregrinis abducens, <ad> Hebraeos 13o , posset eam quovis modo corrumpere. Et effudit phialam irae Dei in terram, et factum est vulnus saevum et pessimum in hominibus, Apocalypsis 16o. Quippe Antichristi multi facti sunt, I Iohannis 2o , et insurrexerunt tunc temporis magistri mendaces et introducentes sectas, II Petri 2o. De quorum numero ille Ebion :

Ebion Iesum Christum non fuisse verum Deum dicere non timuit.

Sabellius inter Patrem et Filium distinctionem non posuit.

Arius quot hypostases tot usias in divinis asseruit.

Macedonius Spiritum Sanctum esse creaturam mentiri non obhorruit.

 Hinc Faustus, hinc Fortunatus, hinc ceteri innumerabiles corrupti sunt et abominabiles facti sunt in studiis suis. Quippe corrupta est terra et repleta iniquitate a facie eorum, Genesis 6 , in tantum corrupta quod quodem tempore, tribus solum sane et catholice sapientibus, ceteri omnes erraverunt sicut caeci in plateis, Threnorum 4°. Quomodo igitur pauci poterimus contra multitudinem tantam, tam fortem, I Machabaeorum 3o ? Quis ascendet ante nos contra dictos haereticos, et erit dux belli, Iudicum 1o ?

 Sed, dilectissimi, dum audieritis proelia et opiniones bellorum, ne timueritis, Matthaei 13o. Adest enim vir victoriosus Magister Petrus Lumbardus, in omni genere armorum spiritualium expertissimus, vexillum theologorum efferens, cum beato Augustino voce magna proclamans : « Promissus dies » belli hodie « illuxit, nos quoque impigre ad certamen » accedimus adiutorium nostrum a Domino. « Donabit certanti victoriam, qui certandi dedit audaciam. Non nos igitur hostium turba, non bellantium revocet forma, non quasi fulmen fulgens vitrea terreat armatura. Eia, fratres, certamen in promptu est, fervet opus, urget adversarius, spicula parat, iacere tentat, nemo expavescat ». Iam aggrediamur proelium.

 Ortum est igitur bellum durum satis , et facta est longa concertatio inter domum David et Saul, II Regum 2o , nam inter catholicos et haereticos asperrimo commisso proelio unus irruit in alium et odioso impetu alter alterum aggreditur, hic bipennium gladiorum, hic urentium missilium fractura fragor fit maximus, tinniunt enses, vibrant gladii, vi argumentorum scuta perforantur, cassides evelluntur, et ex crebra collisione tumultus pulsat caelum, sudat aer, rubet solum nimis cruore respersum, et quasi haesitatur quem [56v] sors dabit victoriosum.

 Nec mora, cum ecce heros ille strenuissimus Magister Petrus Lumbardus, forti sedens in equo, fidei Francorum liliis liliatus, lorica iustitiae loricatus, galea salutis mitratus, et gladio verbi Dei accinctus, hoc letale ingreditur proelium, vulneribus letiferis coercet aemulos, acierum glomerosos irrumpit cuneos, hos sternit, illos vulnerat, et pro defensione suorum totus anhelat ; sternuntur Babylonii milites, alii semineces, alii per praeceps in enses ; hinc egregius tiro noster disgregat adversantes, aggregat impugnantes, segregat deviantes, congregrat agonizantes, et velut fortis Eleazar, ut liberaret populum suum a peste haeresium, et acquireret sibi nomen aeternum, cucurrit audacter in medium legionis, spiritualiter interficiens a dextris et a sinistris , et cadebant ab illo huc atque illuc, I Machabaeorum 6o , divulgatumque est nomen eius usque in Aegyptum, propter crebras victorias, II Paralipomenon 26o. Quapropter, habita tanta de inimicis victoria, exultant nostri victores capta praeda, Isaiae 9o. Per quorum tirocinia et gesta irrefragabilia obstructa sunt ora loquentium iniqua , conclusa sunt omnium false garrientium rostra, quoniam per ipsos vicit mundum fides nostra. Hoc de primo.

Dixi secundo quod thema sumptum potest deduci ‘ex sacrae legis apice’ etc. Namque ut trahitur ex gestis Alexandri, Iulii Caesaris, et fortis Hectoris, non sufficit hostes devincere, sed et tutum est turres construere. Idcirco egregius Parisiorum episcopus ad turris Babylonicae confusionem fundat in medio huius Parisiacae civitatis turris Davidicae invincibilem constructionem, de qua Iudicum 14o : Erat turris excelsa in medio civitatis. Cuius Davidicae turris :

Fundamentum supponit ex textibus evangeliorum.

Pavimentum apponit ex actibus apostolorum.

Fulcimentum componit <ex> auctoritatibus sanctorum.

Operimentum postponit ex rationibus doctorum.

Et quia civitas in quadro posita est, Apocalypsis 21o , et secundum geometriam firmissima figurarum quadra, idcirco ipsam turrem Davidicam munit partibus quadriformibus, quae quadrilatera sunt quattuor Sententiarum volumina. Exinde super muros eius constituit custodes et tradidit eam custodibus , Canticorum ultimo :

Iohannes custodit partem orientalem, dum summae reserat Trinitatis mysterium, Iohannis 1o , in primo.

Hinc Marcus praemunit meridionalem, dum mire exarat Creatoris vestigium , Marci 7o , in secundo.

Matthaeus defendit occidentalem, dum pulchre declarat nostrae carnis commercium, Matthaei 2o , in tertio.

Sed Lucas protegit septentrionale, dum dulce ministrat sanitatis remedium, Lucae 9o , hoc in quarto.

Hi sunt enim turris Davidicae potentes custodes et nominati bellatores, scuta tenentes, procedentes ad proelium, qui fortiter dimicaverunt, I Paralipomenon 5o.

 Quippe et vos, fortissimi heroes huius Davidicae turris tuitores, si exurgat adversus vos proelium, si consistant castra aliquorum errantium, parate scutum et gladium, procedite ad bellum, iungite equos, ascendite equites, state in galeis, polite lanceas, induite loricas, procedant fortes, Ieremiae 46o. Primo loco procedat Augustinus, huius turris defensivus :

Ipsam armat Augustinus, miris argumentationibus claudit ; firmat Ambrosius verbis sacramentalibus.

Fortificat Hieronymus claris explanationibus ; murificat Gregorius gratis moralitatibus.

Turrificat Hilarius altis subtilitatibus ; defensat Petrus Lumbardus firmis auctoritatibus.

Pugnaverunt isti contra inimicos fidei, et commissum est proelium a mane usque ad vesperum, et commota est terra a voce exercituum , scilicet disputantium, et ingravatum est proelium, et ceciderunt vulnerati multi , I Machabaeorum 9°. Ibi enim :

Cadit impius Arius quando audit Dei Verbum Patri consubstantiale, in primo libro.

Cadit fictus Philosophus dum audit istud saeculum creatum et temporale, in secundo.

Cadit stultus Nestorius dum audit corpus divinum verum atque naturale, in tertio.

Cadit saevus Nicolaus dum audit sacramentum veridicum et reale, in quarto.

Finaliter ibi ceciderunt omnes qui operantur iniquitatem, expulsi sunt, nec potuerunt stare, in Psalmo.

 Ex quibus omnibus patet quod per nostrae turris Davidicae seu fidei catholicae [57r] tirocinia invincibilia, per ipsius testimonia facta nimis credibilia , obstructa sunt ora loquentium iniqua , confracta sunt omnium false garrientium rostra, quoniam per ipsam vicit mundum fides nostra, quae fuerunt verba a principio posita.

Quattuor tanguntur in assumpto themate secundum tenorem quattuor voluminum in isto libro contentorum :

Primo huius scientiae fortitudo inexpugnativa, valitudo numquam defectiva Christianis pugilibus, dum vicit ;

Secundo multitudo specificativa, pulchritudo hilaritativa in diversis effectibus, quia mundum ;

Tertio, altitudo incomprehensiva, celsitudo imperscrutativa ab humanis mortalibus, quia fides ;

Quarto, gratitudo consociativa, vicissitudo confoederativa rebus sacramentalibus, dum se offert ut nostra.

De primo, omne quod natum est ex Deo, vicit mundum. De secundo, in mundo erat et mundus per ipsum factus est, Iohannis 1o. De tertio, fides est sperandarum rerum substantia etc., <ad> Hebraeos 11o. De quarto, caro enim et frater noster est, Genesis 37o.

 Adhuc potest sic dividi secundum quattuor libros Sententiarum :

Primo, Dei omnipotentia apparenter declaratur, dum vincit. Vincere enim est potentiae seu omnipotentiae divinae, de qua tractat Magister in isto primo, distinctione 42a et infra.

Secundo, rei efficientia evidenter demonstratur per mundum, de cuius creatione et gubernatione in secundo.

Tertio, fidei eminentia excellenter sublimatur, quia fides, de qua in tertio, distinctione 23a et infra.

Quarto, rei misericordia affluenter impetratur, de qua misericordia agitur in quarto de sacramentis.

Dimissis tribus partibus pro suis locis, dixi primo quod ostenditur divinae scientiae specialiter in primo contentae ‘fortitudo inexpugnativa’ etc., ut veridice dicatur de ipsa illud II Esdrae 4o : « Super omnia autem vincit veritas », igitur magna est veritas et fortior prae omnibus. Quis enim ei restitit et pacem habuit ? Iob 9o. Vere nullus. Multos enim vulneratos deiecit et fortissimi quique victi sunt ab ea, Proverbiorum 7o. Namque per istam divinam scientiam :

Vincitur Epicurus audiens nostrum praemium, divinam fruitionem.

Vincitur Sabellius negans trinum suppositum habere distinctionem.

Vincitur et Arius non credens Dei Filium Patri consubstantialem.

Vincitur Macedonius denegans Sanctum Spiritum Patri, Filio coaequalem.

Istos et plures alios vicit fides Petri a prima distinctione usque ad 35am exclusive. Consequenter :

Vincitur dictus Albanus affirmans in re divina nullam esse scientiam.

Vincitur Praedestinarius dicens cum praescientia nullam rerum contingentiam.

Vincitur et Manichaeus ponens duo principia, negans omnipotentiam.

Vincitur rhetor Tullius negans circa haec infima esse Dei providentiam.

Istos et plures alios vicit fides Petri a 35a distinctione usque ad finem libri.

 Igitur propter tam crebras victorias reddentes Deo gratias, dicamus cum Apostolo illud I ad Corinthios 15° : Deo autem gratias, qui dedit nobis victoriam per Dominum nostrum Iesum Christum. Cuius victoriae et caelestis gloriae participes nos efficiat Victor potentissimus, qui sine fine vivit et regnat. Amen. Amen. Amen.

 Explicit collatio super primum Sententiarum.